
Tisztelt Képviselő-testület!

I. Előzmények:
Az Alaptörvény 38. cikk (1) bekezdése rögzíti, hogy az állam és a helyi önkormányzat tulajdona nemzeti vagyon. A nemzeti vagyonról szóló 2011. évi CXCVI. törvény (továbbiakban: Nvtv.) 7§. (1)-(2) bekezdése szerint a nemzeti vagyon – ezen belül az önkormányzati vagyon – alapvető rendeltetése a közfeladat ellátásának biztosítása. 
Az Nvtv. 9. § (1) bekezdése értelmében a helyi önkormányzat a vagyongazdálkodásának az Alaptörvényben, valamint a 7. § (2) bekezdésében meghatározott rendeltetése biztosításának céljából közép- és hosszú távú vagyongazdálkodási tervet köteles készíteni.
A vagyonrendelet 2023. évi felülvizsgálat alkalmával megállapítást nyert, hogy a hatályos norma rendelkezései sem tartalmi, sem jogtechnikai szempontból nem felelnek meg a magasabb szintű jogszabályokban foglalt rendelkezéseknek, ezért olyan mértékű módosításra szorulna, mely okán célszerűbb új szabályozás kialakítása és elfogadása, mely mellékletei tartalmazzák a vagyonelemeket az alábbi felbontásban:
-nemzetgazdasági szempontból kiemelt jelentőségű forgalomképtelen ingatlanok
-korlátozottan forgalomképes ingatlanok
	-önkormányzati feladat-ellátási célt szolgáló épületek
	-egyéb további korlátozottan forgalomképes ingatlanok
Ezért Fót Város Képviselő-testülete 2023. március 31-én elfogadta az Önkormányzat vagyonáról és a vagyongazdálkodás szabályairól szóló 10/2023. (III.31.) önkormányzati rendeletét (továbbiakban Vagyonrendelet), mely 2023. június 1-én lépett hatályba. 
A felülvizsgálat során fentieken kívül megállapításra került, hogy Fót Város Önkormányzata jelenleg nem rendelkezik közép- és hosszú távú vagyongazdálkodási tervvel, ezért a jogszabályi előírások értelmében annak elkészítése vált szükségessé. 

II. A döntéshez szükséges információk, tájékoztatások:
Magyarország Alaptörvénye 38. cikk (1) bekezdése értelmében az állam és a helyi önkormányzatok tulajdona nemzeti vagyon, amely kezelésének és védelmének célja a közérdek szolgálata, a közös szükségletek kielégítése és a természeti erőforrások megóvása, valamint a jövő nemzedékek szükségleteinek figyelembevétele.
Az önkormányzati vagyonnal való gazdálkodás szabályait az Nvtv., a Magyarország helyi önkormányzatairól szóló 2011. évi CLXXXIX. törvény és a Vagyonrendelet határozza meg.
Az önkormányzati vagyonnal - mint a nemzeti vagyonnal – felelős módon, rendeltetésszerűen kell gazdálkodni. A nemzeti vagyon alapvető rendeltetése a közfeladat ellátásának biztosítása, hasznosításának célja az önkormányzat kötelező és önként vállalt feladatainak hatékony és eredményes ellátása. A vagyongazdálkodás feladata az önkormányzat teherbíró képességéhez igazodó, elsődlegesen a közfeladatok ellátásához a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése. A vagyon értékének megőrzése, állagának védelme, értéknövelő használata, hasznosítása, gyarapítása, valamint a feleslegessé váló vagyontárgyak elidegenítése. A Képviselő-testület az önkormányzati rendeletek (köztük a mindenkori éves költségvetés elfogadásával) megalkotásával, módosításával, önkormányzati határozatok kiadásával határozza meg az önkormányzati vagyonnal történő gazdálkodás elemeit.

A vagyon hasznosítása történhet a vagyontárgy használatba adásával, illetve bérbeadásával, valamint vállalkozási tevékenység folytatásával. Mindezeket az önkormányzat kötelező feladatának veszélyeztetése nélkül kell bonyolítani. Az Önkormányzat közép- és hosszú távú célkitűzése az önkormányzati tulajdonában lévő ingatlanvagyon folyamatos karbantartása és felújítása, ezáltal értékének növelése, gyarapítása, valamint a felesleges vagyontárgyak elidegenítése. A vagyongazdálkodási terv a Gazdasági Programmal és az Integrált Területfejlesztési Stratégiával összhangban jelöli ki a vagyongazdálkodási intézkedések irányát a 2023-2030 évek közötti időszakban.

A vagyongazdálkodási tervekre vonatkozó kötelező tartalmi elemeket sem az Nvtv., sem pedig egyéb jogszabály nem ír elő, ezért a vagyongazdálkodási tervet (1. számú melléklet), a Vagyonrendelet fejezeteit követve állítottuk össze:

· forgalomképtelen ingatlanok,
· nemzetgazdasági szempontból kiemelt jelentőségű forgalomképtelen ingatlanok, 
· korlátozottan forgalomképes ingatlanok 
· forgalomképes ingatlanok 

Fenti fejezetek részletezik a közép- és hosszú távú terveket az ingatlanok hasznosítására vonatkozóan. A vagyongazdálkodási terven kívül táblázatban (2. számú melléklet) foglaltuk össze az egyes ingatlanokkal kapcsolatos megvalósult és tervezett munkálatokat, intézkedéseket. 

A vagyonkataszteri nyilvántartás és a földkönyv tartalmazza az önkormányzati tulajdonú ingatlanokat, az azokkal kapcsolatos vagyoni értékű jogokat. Az önkormányzat vagyonelemei fenti nyilvántartások alapján szerepelnek a vagyongazdálkodási tervben. A vagyongazdálkodási terv elfogadása nem igényel pénzügyi fedezetet. A terv végrehajtását azonban évente be kell építeni a költségvetésbe.

III. Határozati javaslat:

…/2023. (XI.23.) KT-határozat

Fót Város Önkormányzatának Képviselő-testülete a 2023-2030. időszakra vonatkozó közép- és hosszú távú vagyongazdálkodási tervet elfogadja.
Felelős: polgármester
Határidő: folyamatosan

Jogszabályi hivatkozás     
· Alaptörvény
· Magyarország helyi önkormányzatairól szóló 2011. évi CLXXXIX. törvény
· A nemzeti vagyonról szóló 2011. évi CXCVI. törvény
· Fót Város Képviselő-testületének az Önkormányzat vagyonáról és a vagyongazdálkodás szabályairól szóló 10/2023. (III.31.) önkormányzati rendelete

